CELEX: 62019TN0761
Language: mt
Date: 2019-11-08 00:00:00
Title: Kawża T-761/19: Rikors ippreżentat fit8 ta’ Novembru 2019 – Willis Europe vs Il-Kummissjoni

3.2.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 36/35
            
         
      Rikors ippreżentat fit8 ta’ Novembru 2019 – Willis Europe vs Il-Kummissjoni
      (Kawża T-761/19)
      (2020/C 36/43)
      Lingwa tal-kawża: l-Ingliż
      
         Partijiet
      
      
         Rikorrenti: Willis Europe BV (Amsterdam, il-Pajjiżi l-Baxxi) (rappreżentanti: N. Niejahr and B. Hoorelbeke, avukati, u A. Stratakis and P. O’Gara, Solicitors)
      
         Konvenuta: Il-Kummissjoni Ewropea
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tannulla d-Deċiżjoni tal-Kummissjoni (UE) 2019/1352 tat-2 ta’ April 2019 dwar l-Għajnuna mill-Istat SA.44896 implimentata mir-Renju Unit dwar l-Eżenzjoni mill-Finanzjament tal-Gruppi ta’ CFC (ĠU 2019, L 216, p. 1) sa fejn din issostni li l-miżura ta’ għajnuna kontenzjuża tikkostitwixxi għajnuna fis-sens tal-Artikolu 107(1) TFUE u tordna l-irkupru tagħha flimkien mal-interessi, inkluż mingħand ir-rikorrenti;
               
            
                  —
               
               
                  sussidjarjament, tannulla l-Artikoli 2, 3 u 4 tad-deċiżjoni kkontestata sa fejn din tordna l-irkupru ta’ għajnuna inkompatibbli flimkien mal-interessi, inkluż mingħand ir-rikorrenti;
               
            
                  —
               
               
                  tikkundanna lill-Kummissjoni għall-ispejjeż rispettivi tagħha u għall-ispejjeż tar-rikorrenti b’rabta ma’ dawn il-proċeduri.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka ħames motivi.
      
                  1.
               
               
                  L-ewwel motiv ibbażat fuq ksur tal-Artikolu 107(1) TFUE min-naħa tal-Kummissjoni inkwantu din tal-aħħar sostniet li l-miżura ta’ għajnuna kontenzjuża tipprovdi vantaġġ selettiv lill-kumpanniji li jagħmlu użu mill-eżenzjoni ta’ 75 % għal relazzjonijiet ta’ self eliġibbli li jkunu b’riskju baxx, inkwantu l-Kummissjoni;
                  
                              —
                           
                           
                              identifikat b’mod żbaljat is-sistema UK Controlled Foreign Companies (CFC) [sistema tar-Renju Unit għal kumpanniji barranin ikkontrollati] bħala s-sistema ta’ referenza;
                           
                        
                              —
                           
                           
                              wettqet żball ta’ liġi billi kkonkludiet li l-eżenzjoni ta’ 75 % tikkostitwixxi deroga mis-sistema ta’ taxxa ta’ referenza, fuq il-bażi li:
                              
                                          (i)
                                       
                                       
                                          il-konstatazzjoni ta’ deroga hija bbażata b’mod żbaljat fuq it-teknika regolatorja;
                                       
                                    
                                          (ii)
                                       
                                       
                                          it-test tal-funzjonijiet eżerċitati minn persuni sinjifikanti ma huwiex it-test essenzjali għas-sistema CFC tar-Renju Unit; u
                                       
                                    
                                          (iii)
                                       
                                       
                                          relazzjonijiet ta’ self eliġibbli u mhux eliġibbli ma jinsabux taħt l-istess sitwazzjoni legali u fattwali u, fi kwalunkwe każ, wettqet żball ta’ liġi billi applikat b’analoġija jew ibbażat ruħha b’mod indebitu fuq it-termini tad-Direttiva tal-Kunsill (UE) 2016/1164 (1).
                                       
                                    
                        
                              —
                           
                           
                              wettqet żball ta’ fatt u ta’ liġi billi kkonkludiet li 75 % tal-eżenzjoni ma huwiex iġġustifikat bin-natura u l-istruttura komplessiva tas-sistema ta’ taxxa bl-istess mod bħalma l-Eżenzjoni mill-Finanzjament tal-Gruppi li tapplika għal profitti finanzjarji mhux ta’ natura kummerċjali taqa’ taħt is-Sezzjoni 371EC tat-Taxation (International and Other Provisions) Act 2010 (capital investments from the UK) [L-Att dwar il-Liġi tat-Taxxa (Internazzjonali u Provvedimenti Oħra) tal-2010 (investimenti kapitali mir-Renju Unit), ir-Renju Unit].
                           
                        
            
                  2.
               
               
                  It-tieni motiv ibbażat fuq ksur tal-Artikolu 107(1) TFUE min-naħa tal-Kummissjoni inkwantu din tal-aħħar naqset milli turi li l-miżura ta’ għajnuna kontenzjuża setgħet taffettwa l-kummerċ bejn Stati Membri u li kienet thedded li toħloq distorsjoni tal-kompetizzjoni.
               
            
                  3.
               
               
                  It-tielet motiv ibbażat, sussidjarjament, fuq ksur tal-Artikolu 49 TFUE min-naħa tal-Kummissjoni inkwantu din tal-aħħar ikkwalifikat il-miżura ta’ għajnuna kontenzjuża bħala għajnuna mill-Istat inkompatibbli li ma jmurx kontra l-libertà ta’ stabbiliment hekk kif inhi ggarantita mill-Artikolu 49 TFUE.
               
            
                  4.
               
               
                  Ir-raba’ motiv ibbażat fuq ksur tal-prinċipji fundamentali ta’ ugwaljanza fit-trattament u ta’ nondiskriminazzjoni min-naħa tal-Kummissjoni:
                  
                              —
                           
                           
                              billi din tal-aħħar ikkunsidrat il-profitti finanzjarji mhux ta’ natura kummerċjali derivanti minn self eliġibbli bl-istess mod bħal profitti finanzjarji mhux ta’ natura kummerċjali derivanti minn self mhux eliġibbli; u
                           
                        
                              —
                           
                           
                              billi din tal-aħħar ikkunsidrat l-Eżenzjoni mill-Finanzjament tal-Gruppi b’mod differenti skont jekk il-profitti finanzjarji mhux ta’ natura kummerċjali jaqgħux taħt is-Sezzjonijiet 371EB jew 371EC tat-Taxation (International and Other Provisions) Act 2010 (capital investments from the UK) [L-Att dwar il-Liġi tat-Taxxa (Internazzjonali u Provvedimenti Oħra) tal 2010 (investimenti kapitali mir-Renju Unit)].
                           
                        
            
                  5.
               
               
                  Il-ħames motiv ibbażat, sussidjarjament, fuq l-ipoteżi li anki li kieku l-miżura ta’ għajnuna kontenzjuża kellha taqa’ taħt il-portata tal-Artikolu 107(1) TFUE, il-Kummissjoni kisret l-Artikolu 16(1) tar-Regolament tal-Kunsill (UE) 2015/1589 (2) inkwantu ordnat l-irkupru tal-ammonti tal-għajnuna inkompatibbli allegata mill-benefiċjarji tal-miżura ta’ għajnuna kontenżjuża, ġaladarba tali rkupru jikser il-prinċipji ġenerali tad-dritt tal-Unjoni, b’mod speċifiku l-prinċipji ta’ aspettattivi leġittimi u ta’ ċertezza legali.
               
            
         (1)  Direttiva tal-Kunsill (UE) 2016/1164 tat-12 ta’ Lulju 2016 li tistabbilixxi regoli kontra l-prattiki ta’ evitar tat-taxxa li jaffettwaw direttament il-funzjonament tas-suq intern (ĠU 2016, L 193, p. 1).
      
         (2)  Regolament tal-Kunsill (UE) 2015/1589 tat-13 ta’ Lulju 2015 li jistabblixxi regoli dettaljati għall-applikazzjoni tal-Artikolu 108 tat-Trattat dwar il-Funzjonament tal-Unjoni Ewropea (ĠU 2015, L 248, p. 9).